המדליה הלאומית למדעים

המדליה הלאומית למדעים (אנגלית National Medal of Science) הוא אות כבוד המוענק אחת לשנה על ידי נשיא ארצות הברית בטקס שנערך בבית הלבן, לאנשים שתרמו תרומה משמעותית בנושאים הבאים: סוציולוגיה ומדעי ההתנהגות, ביולוגיה, כימיה, הנדסה, מתמטיקה, סטטיסטיקה, מדעי המחשב ופיזיקה. הוועדה הקובעת את המועמדים לזכייה מורכבת מצוות של שנים עשר איש, ומנוהלת על ידי הקרן הלאומית למדע (NSF). 38% ממקבלי המדליה לדורותיהם היו יהודים.

היסטוריה
הענקת המדליה הלאומית למדעים נעשית על פי חוק שנחקק על ידי הקונגרס של ארצות הברית, בשנת 1959. בתחילה הוענקה המדליה רק על תרומות למדעי הטבע, אולם בשנת 1980 נכנס לתוקפו תיקון לחוק המאפשר הענקת מדליות לאומיות גם על תרומות במדעי החברה וההתנהגות.

המדליה הראשונה הוענקה בשנת 1963 (עבור שנת 1962) על ידי הנשיא ג'ון פיצג'רלד קנדי לתיאודור פון קרמן על פועלו במעבדה להנעה סילונית בCaltech.

החוק מאפשר להעניק עד 20 מדליות מדי שנה, אולם בממוצע מוענקות רק 12-15 מדליות. היו אף מספר שנים (1985, 1984, 1980, 1978, 1977, 1972, 1971) בהן לא הוענקו כלל מדליות. עד שנת 2010 הוענקו 461 מדליות בסך הכל.

ב-2010 הוענקו המדליות ליקיר אהרונוב, סטפן בנקוביץ', וורן וושינגטון, אמנון יריב, סוזן לינדקוויסט, מורטימר מישקין, דייוויד ממפורד, מרי אן פוקס, סטנלי פרוזינר ואסתר קונוול.

תיאור המדליה
במדליה דמות אדם המוקף באדמה ים ושמיים, מהרהר ומתאמץ כדי להבין את הטבע. גביש הבדולח בידו, מסמל את הסדר ביקום. הנוסחה המצוירת בחול, מתחת לרגלי האדם מסמלת את ההפשטה המדעית.

ראו גם 
 רשימת זוכי המדליה הלאומית למדעים, ויקיפדיה באנגלית, ממוין לפי מקצועות ושנים

קישורים חיצוניים

 
 הקרן הלאומית למדעים
 איתור זוכי הפרס במדעים, באתר הקרן הלאומית למדעים
 הקרן הלאומית למדליות במדע וטכנולוגיה

הערות שוליים

ערכים שבהם תבנית בריטניקה אינה מתאימה
פרסים אמריקאיים
פרסים מדעיים
פרסים למתמטיקה
פרסים למדעי המחשב
פרסים לפיזיקה
ארצות הברית: אותות ועיטורים אזרחיים